Boris Johnson , formaður Íhaldsflokksins . EPA / PETER POWELL Útgönguspá sem kynnt var núna klukkan 22 í breska ríkissjónvarpinu bendir til þess að Íhaldsflokkurinn hafi unnið hreinan meirihluta og stórsigur í bresku þingkosningum sem fram fóru í dag . Útgönguspáin sýnir Íhaldsflokkinn með 368 þingsæti en 326 sæti þarf til þess að ná meirihluta í þinginu . Verkamannaflokkurinn er með 191 þingsæti samkvæmt spánni og Skoski þjóðarflokkurinn 55 . Frjálslyndir demókratar fá 13 þingmenn samkvæmt spánni . Huw Edwards og Laura Keunssberg , fréttamenn BBC , sögðu að verði úrslit kosninganna eitthvað í líkingu við útgönguspána þá væri Íhaldsflokkurinn með mjög traustan meirihluta í þinginu . Verkamannaflokkurinn væri aftur á móti að upplifa alvarlegt og sögulegt tap . Íhaldsflokknum tókst ekki að fá hreinan meirihluta á breska þinginu í kosningunum 2017 , flokkurinn náði þá 317 þingsætum en Lýðræðislegi sambandsflokkurinn hefur varið ríkisstjórn flokksins gegn vantrausti . Útgönguspáin bendir til þess að flokkurinn hafi nú bætt fjölda þingsæta við sig á meðan Verkamannaflokkurinn missir sæti miðað við kosningarnar 2017 þegar hann hlaut 232 sæti . Í kosningavakt Guardian er farið yfir það hversu áreiðanlegar útgönguspárnar hafa verið . Undanfarin ár hafa þær verið mjög nálægt kosningaúrslitunum sjálfum . Árið 2017 sýndu útgönguspár að Íhaldsmenn myndi vanta 12 þingmenn til að ná meirihluta , þá vantaði átta og 2015 bentu spárnar til að Íhaldsflokkurinn myndi þurfa 10 þingmenn til að ná meirihluta en hann náði 12 manna meirihluta . 2010 og 2005 voru útgönguspárnar svo alveg í samræmi við kosningaúrslitin sjálf . Hér fyrir neðan má fylgjast með beinni útsendingu frá kosningavöku Sky News .